Выява выкарыстана ў якасці ілюстрацыі. Фота з сайта waska 45.ruСвята-конкурс майстроў лозапляцення прайшло 17 мая ў Вілейцы. У мерапрыемстве браў удзел кіраўнік гуртка лозапляцення аб’яднання народных майстроў “Скарбніца” Аляксандр Кацура з Валожынскага раёна. Як расказала Край.бай кіраўнік народнага аб’яднання народных майстроў “Скарбніца” Валожынскага раённага цэнтра культуры Наталля Кліменак, на выставе, прадстаўленай на свяце ў Вілейцы, дэманстраваліся больш за 50 работ народнага ўмельца. Гэта былі самыя розныя побытавыя рэчы: велікодныя кошыкі, трох’ярусныя фруктоўніцы, вазы рознай велічыні, люстэркі ў аправе з лазы і іншыя вырабы. За тры гадзіны, па ўмовах конкурсу, Аляксандр Кацура зрабіў і прадставіў на суд журы тры работы. Дадому майстар з вёскі Гарадзечна Гародзькаўскага сельсавета вяртаўся з дыпломам лаўрэата ў намінацыі “За лепшы выраб бытавога, утылітарна-дэкаратыўнага прызначэння з лазы”. Таксама яму ўручылі падарунак – прас. Наталля Кліменак адзначыла, што ў той дзень “віляйчане і госці свята бойка раскуплялі вырабы майстра з Валожыншчыны”. Справа ў тым, што Аляксандр нарыхтоўвае для сваіх работ прыродную лазу, якая адрозніваецца ад вырашчанай на ўчастку, не пакрывае яе лакам, і такія работы надзвычай цэняцца. Дарэчы, Аляксандр Кацура – адзіны ў Валожынскім раёне майстар, які займаецца лозапляценнем. Падчас заняткаў гуртка ён рыхтуе сабе змену. Наталля ШТЭЙНЕР